ตำรวจไซเบอร์ เตือนระวังมิจฉาชีพหลอกลวงเงินกู้ออนไลน์ไม่ได้รับอนุญาต และข่มขู่ แอบอ้างทวงหนี้ผิดกฎหมาย
พ.ต.อ.กฤษณะ พัฒนเจริญ โฆษกกองบัญชาการตำรวจสืบสวนสอบสวนอาชอาญากรรมทางเทคโนโลยี (บช.สอท.) เปิดเผยว่า การกู้เงินด่วนแบบออนไลน์ตามแอปพลิเคชันต่างๆ ไม่ว่าจะเป็นเฟซบุ๊ก ไลน์ ที่ปล่อยเงินกู้ง่าย เพราะมีเงื่อนไขน้อย ปล่อยกู้ง่าย โอนเงินให้ได้ในทันทีนั้น มิจฉาชีพมักอาศัยช่องว่างผ่านสื่อสังคมออนไลน์หลอกลวงเอาข้อมูลหรือทรัพย์สินสร้างความเสียหายได้ ขอแจ้งเตือนแนวทางป้องกันการถูกหลอกลวงและหลีกเลี่ยงการทวงหนี้นอกระบบด้วยรูปแบบต่างๆ คือ หากถูกแก๊งทวงหนี้ แอบอ้าง ข่มขู่ ให้รีบแจ้งเจ้าหน้าที่ บันทึกข้อมูลการสนทนา ภาพถ่าย คลิปวิดีโอ เอกสารหลักฐานที่เกี่ยวข้องเพื่อใช้ในการดำเนินคดีภายหลัง หากมีความจำเป็นต้องกู้เงิน ควรกู้จากสถาบันการเงินที่น่าเชื่อถือและตรวจสอบได้วางแผนรายรับรายจ่ายล่วงหน้า ป้องกันการก่อหนี้ ไม่ควรลงโปรแกรม หรือแอปพลิเคชันเงินกู้เถื่อน เพราะข้อมูลส่วนตัวและข้อมูลอื่นๆ ในโทรศัพท์จะตกอยู่ในมือคนร้ายทันที และควรติดตามข่าวสารกลโกงของมิจฉาชีพอย่างต่อเนื่อง ศึกษากฎหมายที่เกี่ยวข้องกับการกู้เกิน ซึ่งตามกฎหมายดอกเบี้ยเงินกู้ต้องไม่เกิน 15 เปอร์เซ็นต์ ต่อปี หรือ 1.25 เปอร์เซ็นต์ต่อเดือน หากพบเบาะแสการกระทำผิด หรือข้อขัดข้องสามารถติดต่อได้ที่ สายด่วนหมายเลข 1441 หรือหมายเลขโทรศัพท์ 081-866-3000 ตลอด 24 ชั่วโมง และ www.thaipoliceonline.com